BG Официален вестник на Европейския съюз L 347/38

РЕШЕНИЕ № 1/2012 НА КОМИТЕТА ЗА МИТНИЧЕСКО СЪТРУДНИЧЕСТВО МЕЖДУ ДЪРЖАВИТЕ ОТ ИЗТОЧНА И ЮЖНА АФРИКА И ЕВРОПЕЙСКИЯ СЪЮЗ

от 29 ноември 2012 година

относно дерогация от правилата за произход, определени в протокол 1 към Временното споразумение, с което се установява рамка за споразумение за икономическо партньорство между държавите от Източна и Южна Африка, от една страна, и Европейската общност и нейните държави членки, от друга страна, за да се вземе предвид специалната ситуация на държавите от Източна и Южна Африка по отношение на консервираната риба тон и филето от риба тон

(2012/787/ЕС)

КОМИТЕТЪТ ЗА МИТНИЧЕСКО СЪТРУДНИЧЕСТВО,

като взе предвид Временното споразумение, с което се установява рамка за споразумение за икономическо партньорство между държавите от Източна и Южна Африка (ИЮА), от една страна, и Европейската общност и нейните държави членки, от друга страна, и по-специално член 41, параграф 4 от протокол 1 към него,

като има предвид, че:

(1) Временното споразумение, с което се установява рамка за споразумение за икономическо партньорство между държавите от Източна и Южна Африка, от една страна, и Европейската общност и нейните държави членки, от друга страна (1) („временното СИП“) се прилага временно от 14 май 2012 г. между Съюза и Република Мадагаскар, Република Мавриций, Република Сейшели и Република Зимбабве.

(2) Протокол 1 към временното СИП относно определението на понятието „продукти с произход“ и методите на административно сътрудничество определя правилата за произход при внасянето на продукти с произход от държавите от ИЮА в Съюза.

(3) В съответствие с член 42, параграф 8 от протокол 1 към временното СИП дерогации от тези правила за произход се предоставят автоматично в рамките на годишна квота от 8 000 тона за консервираната риба тон и 2 000 тона за филето от риба тон.

(4) С цел да се даде възможност за ефективно и пълно използване на наличната квота Мавриций, Сейшелските острови и Мадагаскар поискаха дерогация за годишните количества от 8 000 тона консервирана риба тон и 2 000 тона филе от риба тон, предназначени за внос в Съюза от 1 януари 2013 г. до 31 декември 2022 г.

(5) Тъй като исканите количества са в рамките на годишната квота, която се отпуска автоматично по искане на държавите от ИЮА, Комитетът за митническо сътрудничество следва да определи общата квота на държавите от ИЮА. Поради това на държавите от ИЮА следва да бъде предоставена дерогация по отношение на консервираната риба тон и филето от риба тон за заявените количества.

(6) Позоваването на „консервирана риба тон“ в член 42, параграф 8 от протокол 1 към временното СИП следва да се разбира като обхващащо риба тон, консервирана в растително масло или по други начини. За тези видове риба тон се отнася терминът „консервирани“, съдържащ се в приложение I към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (2) („Комбинирана номенклатура“). Терминът „консервирана риба тон“ включва консервирана риба тон, но също и риба тон, вакуумирана в пластмасови пликове или други опаковки. Следователно е уместно използването на термина „консервирана риба тон“.

(7) С оглед постигането на яснота е подходящо да се посочи изрично, че единствените продукти без произход, които се използват в производството на консервирана риба тон и филе от риба тон с код по КН 1604 14 16, следва да бъдат риба тон от позиция 0302 или 0303 по ХС, за да е възможно производителите на консервирана риба тон и филе от риба тон да се възползват от дерогацията.

(8) С Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността (3) се определят правилата по отношение на управлението на тарифни квоти. С цел да се осигури ефикасно управление, осъществявано в тясно сътрудничество между органите на държавите от ИЮА, митническите органи на Съюза и Комисията, посочените правила следва да се прилагат mutatis mutandis спрямо количествата, внасяни съгласно дерогацията, предоставена с настоящото решение.

(9) Дерогацията следва да бъде дадена за период от 5 години, както е предвидено в член 42, параграф 10, буква а) от протокол 1 към временното СИП.

(10) За да се създаде възможност за по-ефикасно наблюдение на прилагането на дерогацията, органите на държавите от ИЮА следва редовно да съобщават на Комисията данни за издадените сертификати за движение EUR.1,

РЕШИ:

Член 1

Чрез дерогация от разпоредбите на протокол 1 към временното СИП и в съответствие с член 42, параграф 8 от горепосочения протокол, консервираната риба тон и филето от риба тон от позиция по ХС № 1604, произведени от риба тон без произход от позиция по ХС № 0302 или 0303, се считат за продукти с произход от държавите от ИЮА в съответствие с условията, определени в членове от 2 до 5 от настоящото решение.

Член 2

Дерогацията, предвидена в член 1, се прилага ежегодно за продуктите и количествата, посочени в приложението към настоящото решение, които са декларирани за допускане за свободно обращение в Съюза с произход от държавите от ИЮА за периода от 1 януари 2013 г. до 31 декември 2017 г.

Член 3

Количествата, определени в приложението, се управляват в съответствие с членове 308а, 308б и 308в от Регламент (ЕИО) № 2454/93.

Член 4

Митническите органи на държавите от ИЮА извършват количествени проверки при износ на продуктите, посочени в член 1.

Всички сертификати за движение EUR.1, които те издават за продуктите, посочени в член 1, съдържат препратка към настоящото решение.

Преди края на месеца, следващ всяко тримесечие, митническите органи на тези държави предават на Комисията чрез секретариата на Комитета за митническо сътрудничество справка за количествата, по отношение на които са издадени сертификати за движение EUR.1 в съответствие с настоящото решение, както и серийните номера на споменатите сертификати.

Член 5

Клетка 7 от сертификатите за движение EUR.1, издадени съгласно настоящото решение, съдържа едно от следните указания:

„Derogation - Decision No 1/2012 of the ESA-EU Customs Cooperation Committee of […]“; „Dérogation – décision no 1/2012 du comité de coopération douanière AfOA-UE du […]“.

Член 6

1. Държавите от ИЮА и ЕС предприемат от своя страна необходимите мерки за прилагането на настоящото решение.

2. Когато Съюзът въз основа на обективна информация е установил нередности или измама или многократно неспазване на задълженията, определени в член 4, той може да поиска временно прекратяване на дерогацията, посочена в член 1, в съответствие с процедурата, предвидена в член 22, параграфи 5 и 6 от временното СИП.

Член 7

Настоящото решение влиза в сила в деня на приемането му.

Настоящото решение се прилага от 1 януари 2013 г.

Съставено в Брюксел на 29 ноември 2012 година. За Комитета за митническо сътрудничество между държавите от Източна и Южна Африка и Европейския съюз Съпредседатели Péter KOVÁCS, Vivianne FOCK TAVE

(1) ОВ L 111, 24.4.2012 г., стр. 2.

(2) ОВ L 256, 7.9.1987 г., стр. 1.

(3) ОВ L 253, 11.10.1993 г., стр. 1.